Hr Igor Taro

Siseminister

KIRJALIK KÜSIMUS 22. september 2025

**Eesti kodakondsuse saamise võimalustest**

Lugupeetus siseminister

Meil on juba mitu aastat lahendamata järgmine probleem: Eestis alaliselt elavad Venemaa kodanikud, kes soovivad loobuda Vene kodakondsusest ja taotleda Eesti kodakondsust, ei saa seda teha. Venemaa kodakondsusest ei ole võimalik loobuda, sest saatkonnad ja konsulaadid ei võta dokumente vastu.

Paljud inimesed, kes on läbinud Eesti kodakondsuse taotlemiseks vajalikud eksamid ja soovivad saada Eesti kodanikuks, ei saa seda siiski teha, kuna puudub tegelik võimalus Vene kodakondsusest loobuda. Nii tekib olukord, kus riik ühelt poolt kutsub siin elavaid inimesi võtma Eesti kodakondsuse, kuid teiselt poolt ei suuda aidata neid, kes seda päriselt tahavad.

Lähtudes eeltoodust palun vastata järgmistele küsimustele:

1. Mida peaksid sellises olukorras tegema need Eestis alaliselt elavad Venemaa kodanikud, kes on Eesti riigile lojaalsed, on sooritanud eksami ja soovivad saada Eesti kodakondsuse?
2. Loomulikult võib öelda, et kõik sõltub sellest, millal Venemaa pool annab võimaluse Vene kodakondsusest loobuda. Kuid need on meie inimesed, kellest paljud on siin sündinud ja elanud kogu elu. Kas riigil on nägemus, kuidas seda probleemi oleks võimalik lahendada?
3. Kas oleks võimalik anda neile inimestele Eesti kodakondsus erandkorras – näiteks nende kirjaliku kinnituse alusel, et nad loobuvad Vene kodakondsusest esimesel võimalusel?

Lugupidamisega

(allkirjastatud digitaalselt)

Aleksei Jevgrafov

Riigikogu liige